დავით ჩიქოვანი (ნეიროქირურგი)

დავით ჩიქოვანი (დ. 21 ივნისი, 1961, სოხუმი, საქართველოს სსრ, სსრკ — გ. 15 მარტი, 2026, ქუთაისი, საქართველო) — ქართველი ნეიროქირურგი, საქართველოში ნეიროქირურგიული სამსახურის განვითარებისა და მოდერნიზაციის ერთ-ერთი ფუძემდებელი, ღირსების ორდენის კავალერი (2012).

განათლება და ადრეული კარიერა
დავით ჩიქოვანმა, 1978 წელს ოქროს მედალზე დაამთავრა სოხუმის ს. ორჯონიკიძის სახელობის მე-5 საშუალო სკოლა. 1978–1984 წლებში სწავლობდა სტავროპოლის სახელმწიფო სამედიცინო ინსტიტუტში, სამკურნალო ფაკულტეტზე. 1984–1985 წლებში ქირურგიული პრაქტიკა გაიარა კალინინგრადის საოლქო კლინიკურ საავადმყოფოში.

1986–1988 წლებში პროფესიული კვალიფიკაციის ამაღლება განაგრძო მოსკოვში, აკადემიკოს ნ. ბურდენკოს სახელობის ნეიროქირურგიის ეროვნულ სამედიცინო კვლევით ცენტრში, სადაც დაეუფლა თანამედროვე ნეიროქირურგიულ მეთოდებს და მოღვაწეობდა ექიმ-ნეიროქირურგად.

მოღვაწეობა
მოსკოვიდან დაბრუნების შემდეგ მუშაობდა აფხაზეთის ჯანდაცვის რესპუბლიკურ ნეიროქირურგიულ ცენტრში. აფხაზეთის ომის დროს იცავდა სამედიცინო ნეიტრალიტეტის პრინციპებს და მკურნალობდა ორივე დაპირისპირებული მხარის დაჭრილებს. სოხუმის დაცემის შემდეგ, 1993 წლის 29 სექტემბრამდე დარჩა ოკუპირებულ ქალაქში ჰუმანიტარული მოტივით, რის შემდეგაც საოპერაციო ფორმით, ფეხით გადალახა ჭუბერის უღელტეხილი და გადმოვიდა საქართველოს კონტროლირებად ტერიტორიაზე.

დევნილობაში მყოფმა დავით ჩიქოვანმა, 1993 წლიდან მოღვაწეობა განაგრძო ქუთაისის სამხედრო ჰოსპიტალში. მოგვიანებით მუშაობდა ქუთაისის №1 საავადმყოფოში (შემდგომში ქუთაისის საეკლესიო საავადმყოფო „ქსენონი“) ექიმ-ნეიროქირურგად. 1998–2006 წლებში ეწეოდა პედაგოგიურ საქმიანობას და ხელმძღვანელობდა ნეიროქირურგიის სასწავლო ციკლს სამედიცინო ინსტიტუტში „ქუთაისი“.

2006–2016 წლებში მუშაობდა აკადემიკოს ზ. ცხაკაიას სახელობის დასავლეთ საქართველოს ინტერვენციული მედიცინის ეროვნულ ცენტრში. მოღვაწეობის პერიოდში, თანამედროვე ტექნოლოგიური ბაზის პირობებში, დავით ჩიქოვანი მაღალკვალიფიციურ ნეიროქირურგიულ გუნდთან ერთად ახორციელებდა ურთულეს ნეიროქირურგიულ ჩარევებს. კლინიკაში სრულდებოდა ოპერაციების ფართო სპექტრი: თავის ტვინის სიმსივნეების (მენინგიომები, გლიომები, ნევრინომები, კრანიოფარინგეომები) ამოკვეთა, მათ შორის ტრანსნაზალურ-ტრანსფენოიდალური მიდგომით (ნავიგაციის გამოყენებით, ტრეპანაციის გარეშე), სისხლძარღვოვანი პათოლოგიების (არტერიული ანევრიზმები, მალფორმაციები) კლიპირება და ოკლუზია, ხერხემლისა და ზურგის ტვინის რეკონსტრუქციული ოპერაციები.

2016 წლის აპრილიდან სიცოცხლის ბოლომდე ხელმძღვანელობდა ქუთაისის მრავალპროფილური კლინიკა „ლჯ“-ის ნეიროქირურგიულ სამსახურს.

გამოცდილება
დავით ჩიქოვანის კარიერა მოიცავს 30 000-ზე მეტ ოპერაციულ ჩარევას. მისი მონაწილეობით სრულდებოდა მკურნალობა ისეთი პათოლოგიების, როგორიცაა:

თავის ტვინის სისხლძარღვთა ანევრიზმები და არტერიულ-ვენური მალფორმაციები;
სხვადასხვა ლოკალიზაციის სიმსივნეები (ტერატომები, ეპენდიმომები, ნეიროფიბრომატოზი);
ჰიდროცეფალია და ჰიპოფიზის ადენომები;
ხერხემლის პოსტრავმული არასტაბილურობა, არხის სტენოზი და მალთაშუა დისკების პათოლოგიები;
პერიფერიულ ნერვთა დაზიანებები (გვირაბული სინდრომები) და თავის ქალას ძვლების დეფექტები;
ინსულტები (ჰემორაგიული და იშემიური) და შიდაქალის სხვადასხვა ტიპის ჰემატომები.

ჰუმანიტარული წვლილი
იგი ჩართული იყო ოკუპირებული ტერიტორიებიდან ჩამოსული პაციენტების მკურნალობის პროცესში, რისთვისაც მიღებული აქვს საერთაშორისო აღიარება (ევროკავშირისა და გაეროს პროექტი ). მიუხედავად პირადი ჯანმრთელობის პრობლემებისა, მას არ შეუწყვეტია პრაქტიკული მოღვაწეობა და გარდაცვალებამდე ასრულებდა რთულ ნეიროქირურგიულ ოპერაციებს.

ჯილდოები
ღირსების ორდენი (2012) — ქართულ მედიცინაში შეტანილი განსაკუთრებული წვლილისა და პროფესიული თავდადებისთვის.